**Anton Olof Lundell** (s. 3. lokakuuta 2001 Espoo) on suomalainen jääkiekkoilija, joka pelaa NHL-seura Florida Panthersin organisaatiossa. Hän on pelipaikaltaan keskushyökkääjä, mutta Lundell osaa pelata myös laidassa. Panthers varasi hänet ensimmäisellä kierroksella 12. pelaajana NHL:n varaustilaisuudessa 2020.

Ura
---

### Seuraura

#### Juniorivuodet

4-vuotiaana jääkiekkoilun aloittanut Lundell on Espoon Palloseuran kasvatti. Hän siirtyi juniorina sittemmin HIFK:hon, jossa voitti C-nuorten Suomen mestaruuden vuosina 2016 ja 2017. Jälkimmäisellä kaudella hän toimi joukkueensa kapteenina. Alkukaudella 2017–2018 Lundell kärsi loukkaantumisista, mutta vakiinnutti kuitenkin paikkansa HIFK:n A-nuorissa, joissa Lundell voitti kauden päätteeksi SM-pronssia. Hän pelasi osan kaudestaan myös seuran B-nuorissa, joissa Lundell voitti Suomen mestaruuden.

#### SM-liigasopimus HIFK:hon

Toukokuussa 2018 Lundell solmi HIFK:n kanssa kolmivuotisen SM-liigasopimuksen. Kaudella 2018–2019 hän pelasi ensimmäisen miesten pääsarjaottelunsa Mestarien liigan kolmannessa ottelussa 6. syyskuuta 2018 italialaista HC Bolzanoa vastaan. Vain 16-vuotias Lundell merkittiin HIFK:n nelosketjun keskushyökkääjäksi laidoillaan Teemu Engberg ja Micke-Max Åsten. Hän sai ottelussa jääaikaa 10.41 minuuttia. SM-liigassa ensimmäisen ottelunsa Lundell pelasi runkosarjan kuudennella kierroksella 28. syyskuuta 2018 vieraissa Pelicansia vastaan. Hänet merkittiin HIFK:n kolmosketjun keskushyökkääjäksi laidoillaan Lennart Petrell ja Juho Keränen. Lundell sai ottelussa jääaikaa 13.12 minuuttia. Hän keräsi ottelusta teholukeman +1. Lundell sai myös yhden kahden minuutin jäähyn kampituksesta. Liigauransa avausmaalin Lundell teki neljännessä ottelussaan 4. lokakuuta 2018 Mikkelin Jukureita vastaan. Ottelussa juhlistettiin 70 vuotta täyttänyttä HIFK-legenda Heikki Riihirantaa, joka valitsi Lundellin ottelun Alumnien tähtien kakkostähdeksi. Kaikkiaan Lundellin tulokaskausi toi hänelle runkosarjassa 38 ottelussa tehopisteet 9+10=19, joilla hän jakoi tulokkaiden pistepörssin viidennen sijan Jukureiden Mikko Kokkosen kanssa. Pelaamassaan 12 pudotuspeli- ja kolmessa CHL-ottelussa Lundell jäi ilman tehopisteitä.

Kaudella 2019–2020 Lundell teki SM-liigassa 44 runkosarjaottelussa tehopisteet 10+18=28. Hän jakoi HIFK:n sisäisen tehotilaston voiton Teemu Turusen ja Johan Motinin kanssa lukemalla +11. Marraskuussa 2019 Lundell joutui sivuun käsivamman vuoksi. Hän palasi kaukaloihin tammikuussa 2020.

#### NHL-varaus ja nousu HIFK:n kapteenistoon

Florida Panthers varasi Lundellin ensimmäisellä kierroksella 12. pelaajana NHL:n varaustilaisuudessa 2020. Hän oli varaustilaisuuden ensimmäisenä varattu suomalaispelaaja.

Lundell nimettiin kaudeksi 2020–2021 vain 18-vuotiaana HIFK:n varakapteeniksi. 24. lokakuuta 2020 vieraissa Saimaan Palloa vastaan hän teki liigauransa ensimmäisen kypärätempun onnistuttuaan maalinteossa neljästi. Lundellin maaleista kaksi syntyi rangaistuslaukauksilla. Hänestä tuli liigahistorian viides pelaaja, joka on tehnyt samassa ottelussa kaksi maalia rangaistuslauksilla. Lundell sivuaa ennätystä Jiří Kučeran, Mika Kortelaisen, Jan Čalounin ja Kalle Kermanin kanssa. Hänen kolmas osumansa jäi HIFK:n 2–5-voittoon päättyneen ottelun voittomaaliksi. Pertti Ahokas valitsi Lundellin ottelun Alumnien tähtien ykköstähdeksi. 18. marraskuuta 2020 Mikkelin Jukureita vastaan Lundell toimi HIFK:n kapteenina vain 19-vuotiaana, kun joukkue pelasi vajaalla kokoonpanolla flunssa-aallon vuoksi. Lundellista tuli HIFK:n seurahistorian nuorin kapteeni. HIFK voitti ylivoimaisesti maalein 11–1, ja Lundell teki ottelussa tehopisteet 2+4=6. Voitto on HIFK:n 2000-luvun suurin. Lundellista tuli SM-liigan historian kaikkien aikojen nuorimpana pelaajana kuusi tehopistettä yhdessä ottelussa tehnyt pelaaja. Ennätys oli aiemmin Jouni Rinteen hallussa, jonka hän teki vuonna 1975 ollessaan 19 vuoden ja 8 kuukauden ikäisenä. Ennen Lundellia myös 2000-luvulla vain viisi pelaajaa oli onnistunut tekemään kuusi tehopistettä yhdessä ottelussa, edellisen kerran Lennart Petrell yli yhdeksän vuotta aiemmin helmikuussa 2011.

Helmikuussa 2021 Lundell joutui useiksi viikoiksi sivuun saatuaan koronavirustartunnan oltuaan Suomen A-maajoukkueen mukana Beijer Hockey Gamesissa. Hänen SM-liigan runkosarjansa kaudella 2020–2021 jäi eri maajoukkue-edustusten ja karanteenien myötä lopulta vain 26 ottelun mittaiseksi, mutta Lundell teki niissä lähes piste per peli -tahdilla tehopisteet 16+9=25 voittaen HIFK:n maalipörssin. Pudotuspeleissä Lundell teki kahdeksassa ottelussa tehopisteet 1+2=3. Hän voitti kauden päätteeksi SM-pronssia.

#### NHL-tulokassopimus Florida Panthersiin

Lundell teki kesäkuussa 2021 kolmivuotisen NHL-tulokassopimuksen Florida Panthersin kanssa. Hän saavutti syksyn harjoitusleirin päätteeksi paikan joukkueen NHL-kauden 2021–2022 avauskokoonpanosta. Lundell pelasi ensimmäisen NHL-ottelunsa runkosarjan avauskierroksella 14. lokakuuta 2021 Pittsburgh Penguinsia vastaan. Hänet merkittiin Panthersin kolmosketjun keskushyökkääjäksi laidoillaan Frank Vatrano ja Patric Hörnqvist. Lundell sai ottelussa jääaikaa 15.38 minuuttia, ja hän pelasi alivoimaa 5.26 minuutin ajan, mikä oli joukkueen hyökkääjistä toiseksi eniten Aleksander Barkovin jälkeen. Lundellille merkittiin teholukema +1. Ensimmäisen NHL-maalinsa hän teki kolmannessa ottelussaan 19. lokakuuta 2021 vieraissa Tampa Bay Lightningia vastaan. Lundell sai ottelussa myös syöttöpisteen Brandon Montourin tekemään ylivoimamaaliin. Lundell valittiin ottelun ykköstähdeksi.

31. tammikuuta 2022 vierasottelussa Columbus Blue Jacketsia vastaan Lundell onnistui tekemään viisi syöttöpistettä, kun Panthers voitti ottelun lukemin 4–8. Hän keräsi ottelusta teholukeman +6. Lundellista tuli Panthersin seurahistorian kaikkien aikojen ensimmäinen tulokas, joka on tehnyt yhdessä ottelussa viisi syöttöpistettä. Ennen häntä koko NHL:ssä vastaavaan on yltänyt 12 muuta pelaaja ja heistä ainoastaan Gary Suter (4. huhtikuuta 1986) on yltänyt kuuteen syöttöpisteeseen. Lundellista tuli myös liigan kaikkien aikojen kolmas viisi tehopistettä yhdessä runkosarjaottelussa tehnyt suomalaistulokas Mikko Mäkelän (vuonna 1986) ja Teemu Selänteen (vuonna 1992) jälkeen. Hänestä tuli myös Panthersin seurahistorian eniten tehopisteitä yhden kalenterikuukauden aikana tehnyt tulokas, sillä Lundell teki tammikuun aikana 15 ottelussa tehopisteet 3+14=17. Hänen teholukemansa +20 oli kuukauden paras koko NHL:stä. Lundell valittiin liigan kuukauden tulokkaaksi.

### Maajoukkueura

Lundell edusti Suomea maailmanmestaruuskilpailuissa vuonna 2021, joissa saavutti hopeaa. Lundell voitti tehopisteillä 4+3=7 joukkueensa sisäisen pistepörssin. Hän jakoi Suomen sisäisen maalipörssin voiton Arttu Ruotsalaisen ja Iiro Pakarisen kanssa sekä sisäisen syöttöpörssin voiton viiden muun pelaajan kanssa. Lundell voitti myös joukkueen sisäisen tehotilaston lukemalla +7. Valmennus valitsi hänet turnauksen yhdeksi kolmesta parhaasta suomalaispelaajasta. Lundell valittiin myös Saksaa vastaan pelatun alkulohko-ottelun päätteeksi joukkueensa ottelun parhaaksi pelaajaksi. Yhteensä hän on pelannut 15 A-maaottelua tehopistein 5+4=9. Lundell pelasi ensimmäisen A-maaottelunsa vain 19-vuotiaana Beijer Hockey Gamesissa 11. helmikuuta 2021 Ruotsin Malmössä Venäjää vastaan. Hänet merkittiin Suomen kakkosketjun keskushyökkääjäksi laidoillaan Jere Innala ja Niko Ojamäki. Ensimmäisen A-maajoukkuemaalinsa Lundell teki viidennessä ottelussaan Carlson Hockey Gamesissa 15. toukokuuta 2021 Prahan O2 Arenalla ylivoimalla Ruotsia vastaan.

Lundell pelasi myös alle 20-vuotiaiden maailmanmestaruuskilpailuissa vuosina 2019 ja 2021, joista ensimmäinen turnaus päättyi maailmanmestaruuteen ja jälkimmäinen turnaus pronssiin. Vuoden 2021 turnauksessa hän toimi Suomen kapteenina. Lundell voitti joukkueen sisäisen piste- ja maalipörssin tehopisteillä 6+4=10, joilla hän jakoi koko turnauksen pistepörssin kolmannen sijan Saksan Tim Stützlen ja John-Jason Peterkan kanssa. Lundell jakoi myös Suomen sisäisen tehotilaston voiton Eemil Viron kanssa lukemalla +7. Valmennus valitsi hänet joukkueensa turnauksen yhdeksi kolmesta parhaasta pelaajasta. Lundell valittiin myös Slovakiaa vastaan pelatun alkulohkon ottelun päätteeksi Suomen ottelun parhaaksi pelaajaksi. Hän oli nimettynä maailmanmestaruuskisaehdokkaaksi myös vuoden 2020 turnaukseen, mutta turnaus jäi Lundellilta kuitenkin väliin marraskuussa 2019 tulleen käsivamman vuoksi.

Lundell pelasi myös alle 18-vuotiaiden maailmanmestaruuskilpailuissa vuosina 2018 ja 2019, joista ensimmäinen turnaus päättyi maailmanmestaruuteen. Lundell valittiin vuoden 2018 turnauksessa Slovakiaa vastaan pelatun avausottelun päätteeksi Suomen ottelun parhaaksi pelaajaksi, kun hän oli tehnyt ottelussa tehopisteet 1+3=4. Vuoden 2019 turnauksessa Lundell toimi Suomen varakapteenina. Valmennus valitsi hänet joukkueensa turnauksen yhdeksi kolmesta parhaasta pelaajasta. Lundell valittiin myös Kanadaa vastaan pelatun avausottelun päätteeksi Suomen ottelun parhaaksi pelaajaksi.

Lundell pelasi myös alle 18-vuotiaiden Hlinka Gretzky Cupissa vuonna 2018 sekä World U-17 Hockey Challengessa vuonna 2017, jolloin hän oli Suomen paras pistemies tehopisteillä 3+4=7. Yhteensä Lundell on pelannut 23 nuorten ja 43 poikien maaottelua.

Pelityyli
---------

Syyskuussa 2018 Lundell kertoi olevansa pelityyliltään kahden suunnan hyökkääjä, joka järjestää maalipaikkoja itselleen ja ketjukavereilleen. Hän mainitsi olevansa vahvimmillaan hyökkäyspäässä, mutta myös puolustavansa tunnollisesti. Hän kuvaili vahvuuksikseen myös aloitukset ja kiekonhallinnan. Toisaalta Jukka Jalonen moitti Lundellia juuri puolustuspelaamiseen liittyvistä ongelmista vuoden 2021 maailmanmestaruuskilpailujen yhteydessä. Lisäksi Lundell mainitsi kehityskohteekseen luistelun vuonna 2018. Luistelun ja vauhtiominaisuuksien merkitys korostuu pelin nopeutuessa ja sarjatason koventuessa.

Lundell on maininnut esikuvikseen Pavel Datsjukin ja Aleksander Barkovin.

Muuta
-----

Lundell on taustaltaan suomenruotsalainen ja puhuu ruotsia äidinkielenään. Hänen pikkuveljensä Kasper pelaa hyökkääjänä HIFK:n alle 20-vuotiaiden joukkueessa. Veljesten isä Jan Lundell on entinen SM-liigatason maalivahti, joka toimii nykyään HIFK:n SM-liigajoukkueen maalivahtivalmentajana.

Anton Lundell käy lukiota Brändö gymnasiumissa. Hän harrasti lapsena myös jalkapalloa Espoon Palloseurassa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | HIFK | A-SM | 22 | 8 | 12 | 20 | 6 | 9 | 1 | 1 | 2 | 4 | U18 | 7 | 2 | 4 | 6 | 2 |
| 2018–2019 | HIFK | A-SM | 10 | 6 | 9 | 15 | 6 | – | – | – | – | – | U18 | 5 | 2 | 2 | 4 | 6 |
|  | HIFK | SM-liiga | 38 | 9 | 10 | 19 | 8 | 12 | 0 | 0 | 0 | 29 | JMM | 7 | 1 | 3 | 4 | 0 |
| 2019–2020 | HIFK | SM-liiga | 44 | 10 | 18 | 28 | 18 | – | – | – | – | – |
| 2020–2021 | HIFK | SM-liiga | 26 | 16 | 9 | 25 | 12 | 8 | 1 | 2 | 3 | 4 | JMM | 7 | 6 | 4 | 10 | 4 |
|  |  |  |  |  |  |  |  |  |  |  |  |  | MM | 10 | 4 | 3 | 7 | 4 |
| 2021–2022 | Florida Panthers | NHL | 65 | 18 | 26 | 44 | 18 | 9 | 1 | 0 | 1 | 2 |
| 2022–2023 | Florida Panthers | NHL | 73 | 12 | 21 | 33 | 43 | 21 | 2 | 8 | 10 | 2 |
| 3 kautta | yhteensä | SM-liiga | 108 | 35 | 37 | 72 | 38 | 20 | 1 | 2 | 3 | 33 |
| 2 kautta | yhteensä | NHL | 138 | 30 | 47 | 77 | 61 | 30 | 3 | 8 | 11 | 4 |

Lähteet
-------

* Anton Lundell The Internet Hockey Databasessa (englanniksi)
* Anton Lundell Eurohockey-sivustolla (englanniksi)
* Anton Lundell *Elite Prospects*. Everysport Media Group AB.  (englanniksi)

### Viitteet

1. ↑  Sihvonen, Arto: Joukkueenjohtajan raportti: World U17 Hockey Challenge -turnaus päättyi niukkaan tappioon Venäjälle *Leijonat.fi*.  11.11.2017. Suomen Jääkiekkoliitto – Finlands Ishockeyförbund ry. Viitattu 6.9.2018.
2. ↑  NHL - Suuri jääkiekkokirja, s. 213 - ISBN: 9789523218772
3. 1 2  Tilastot *liiga.fi*. Jääkiekon SM-liiga Oy. Viitattu 30.9.2018.
4. ↑  Urheilukoulussa huhtikuussa 2021 palveluksensa aloittavat talvilajien urheilijat on valittu *maavoimat.fi*.  24.11.2020. Puolustusvoimat. Viitattu 3.12.2020.
5. 1 2 3 4 5 6 7 8  Anton Lundell *Elite Prospects*. Everysport Media Group AB.  (englanniksi)
6. 1 2 3  Bombino, Marco: Interview with HIFK prospect Anton Lundell *finnishjuniorhockey.com*.  21.8.2018. Finnish Junior Hockey. Viitattu 6.9.2018. (englanniksi)
7. 1 2  Toisen polven HIFK-teinihyökkääjä hurjasteli MM-avauksessa - "Aivan poikkeuksellista nuoremmalle pelaajalle" *yle.fi*.  19.4.2018. Yleisradio Oy. Viitattu 6.9.2018.
8. ↑  Anton Lundell kolmen vuoden sopimuksella IFK:hon *hifk.fi*.  28.5.2018. Oy HIFK Hockey AB. Viitattu 6.9.2018.
9. ↑  Matches *championshockeyleague.com*.  6.9.2018. Champions Hockey League (CHL) AG. Viitattu 6.9.2018. (englanniksi)
10. ↑  Matches *championshockeyleague.com*.  6.9.2018. Champions Hockey League (CHL) AG. Viitattu 6.9.2018. (englanniksi)
11. ↑  Kokoonpanot *liiga.fi*.  28.9.2018. Jääkiekon SM-liiga Oy. Viitattu 30.9.2018.
12. ↑  Ottelutilastot *liiga.fi*.  28.9.2018. Jääkiekon SM-liiga Oy. Viitattu 30.9.2018.
13. ↑  Otteluseuranta *liiga.fi*.  28.9.2018. Jääkiekon SM-liiga Oy. Viitattu 30.9.2018.
14. ↑  Otteluseuranta *liiga.fi*.  4.10.2018. Jääkiekon SM-liiga Oy. Viitattu 4.10.2018.
15. ↑  Pelaajatilastot *liiga.fi*. Jääkiekon SM-liiga Oy. Viitattu 24.4.2019.
16. ↑  Elite Prospects - HIFK *eliteprospects.com*. Everysport Media Group AB. Viitattu 26.3.2020. (englanniksi)
17. ↑  Seppä, Lassi: HIFK:n nuori tähti Anton Lundell joutuu sivuun loukkaantumisen takia − nuorten MM-kisat vaarassa jäädä väliin *Jatkoaika.com*.  23.11.2019. Jatkoaika r.y. Viitattu 26.3.2020.
18. ↑  Meriläinen, Lauri: Loukkaantumisestaan toipunut superlupaus Anton Lundell palasi tositoimiin: "Tuntui todella hyvältä heti alusta asti" *Jatkoaika.com*.  4.1.2020. Jatkoaika r.y. Viitattu 26.3.2020.
19. ↑  NHL:n varaustilaisuuden ensimmäinen kierros oli kanadalaisten juhlaa − Anton Lundell ainoa suomalaisvaraus *Jatkoaika.com*.  7.10.2020. Jatkoaika r.y. Viitattu 7.10.2020.
20. ↑  Seppä, Lassi: HIFK jatkaa tutun kapteenin johtamana ensi kaudella − Anton Lundell nousee kapteenistoon *Jatkoaika.com*.  14.8.2020. Jatkoaika r.y. Viitattu 14.8.2020.
21. ↑  Seppänen, Antti: Lundell sivusi Liiga-ennätystä – kahden rankkarimaalin ilta *liiga.fi*.  24.10.2020. Jääkiekon SM-liiga Oy. Viitattu 25.10.2020.
22. ↑  Otteluseuranta *liiga.fi*.  24.10.2020. Jääkiekon SM-liiga Oy. Viitattu 25.10.2020.
23. ↑  Parviainen, Vesa: Hirmutehot mättänyt Anton Lundell teki HIFK:n historiaa: "Ei ole vähään aikaan jännittänyt näin paljon" *iltalehti.fi*.  18.11.2020. Alma Media Suomi Oy. Viitattu 19.11.2020.
24. ↑  Pakkanen, Jori: Vajaamiehinen HIFK nöyryytti Jukureita – Anton Lundellilla kuuden tehopisteen ilta *Jatkoaika.com*.  18.11.2020. Jatkoaika r.y. Viitattu 19.11.2020.
25. ↑  Seppänen, Antti: Anton Lundell kirjoitti Liiga-historiaa – Ennätys rikki lähes 45 vuoden takaa *liiga.fi*. Jääkiekon SM-liiga Oyviitattu=2020-11-19.
26. ↑  Saarinen, Jussi; Harmanen, Jenni: 19-vuotias kiekkotähti Anton Lundell oli koronan takia pitkään sivussa – hän ehti jo miettiä, pystyykö pelaamaan keväällä lainkaan: "Se on vakava sairaus" *yle.fi*.  10.4.2021. Yleisradio Oy. Viitattu 21.5.2021.
27. ↑  Elite Prospects - HIFK *eliteprospects.com*. Everysport Media Group AB. Viitattu 22.5.2021. (englanniksi)
28. ↑  Florida Panthers Agree to Terms with Forward Anton Lundell *nhl.com/panthers*.  7.6.2021. SUNRISE, Fla.:  Florida Panthers. Viitattu 7.6.2021. (englanniksi)
29. ↑  Lundellille MM-hopeamitalin päälle NHL-sopimus – superlupaus suuntaa kolmivuotisella pahvilla Floridaan *yle.fi*.  7.6.2021. Yleisradio Oy. Viitattu 7.6.2021.
30. ↑  Seppälä, Tommi: Kommentti: Anton Lundell sai NHL-debyytissään poikkeuksellista vastuuta – vastaavaa ei aluksi annettu edes Aleksander Barkoville *yle.fi*.  15.10.2021. Yleisradio Oy. Viitattu 25.10.2021.
31. ↑  Pittsburgh Penguins - Florida Panthers - October 14th, 2021 *NHL.com*.  14.10.2021. National Hockey League. Viitattu 25.10.2021. (englanniksi)
32. ↑  Nico Oksanen: Anton Lundell iski uransa ensimmäisen maalin NHL:ssä *Kiekkofani.com*.  20.10.2021. Viitattu 28.2.2022.
33. ↑  Florida Panthers - Tampa Bay Lightning - October 19th, 2021 *NHL.com*.  19.10.2021. National Hockey League. Viitattu 25.10.2021. (englanniksi)
34. ↑  Touru, Ville: Uskomaton näytös! Anton Lundell teki viisi pistettä ja seurahistoriaa – Patrik Laine takoi taas maaleja *is.fi*.  1.2.2022. Sanoma Media Finland Oy. Viitattu 1.2.2022.
35. ↑  Perälä, Joni: Anton Lundellille tunnustusta tehokkaasta vireestä – valittiin kuukauden tulokkaaksi *Jatkoaika.com*.  1.2.2022. Jatkoaika r.y. Viitattu 1.2.2022.
36. ↑  Elite Prospects - Finland *eliteprospects.com*. Everysport Media Group AB. Viitattu 7.6.2021. (englanniksi)
37. ↑  BEST PLAYER OF THE GAME SELECTED BY THE TEAM (pdf) *iihf.com*.  6.6.2021. IIHF. Viitattu 7.6.2021. (englanniksi)
38. ↑  Tilanne 6.6.2021
39. ↑  RUS - FIN (Line Up) *stats.swehockey.se*.  11.2.2021. Svenska Ishockeyförbundet. Viitattu 15.2.2021. (englanniksi)
40. ↑  Švédsko - Finsko, 15.05.2021 *Hokej.cz*.  15.5.2021. BPA sport marketing a.s. ve spolupráci s eSports.cz, s.r.o. Viitattu 7.6.2021. (tšekiksi)
41. ↑  Elite Prospects - WJC-20 Stats 2020-2021 *eliteprospects.com*. Everysport Media Group AB. Viitattu 6.1.2021. (englanniksi)
42. ↑  Elite Prospects - Finland U20 *eliteprospects.com*. Everysport Media Group AB. Viitattu 6.1.2021. (englanniksi)
43. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 6.1.2021. (englanniksi)
44. ↑  Seppä, Lassi: Nuorten Leijonien MM-leiriryhmä on selvillä − ulkopuolelle jäi Liigassa vakiorooleja kantavia pelaajia *Jatkoaika.com*.  12.12.2019. Jatkoaika r.y. Viitattu 6.1.2021.
45. ↑  Paasi, Jussi; Hirvonen, Hinni: Kova takaisku Nuorille Leijonille: Anton Lundell ei pelaa MM-kisoissa *yle.fi*.  23.12.2019. Yleisradio Oy. Viitattu 24.12.2019.
46. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 6.9.2018. (englanniksi)
47. ↑  BEST PLAYER OF THE GAME SELECTED BY THE TEAM (pdf) *iihf.com*.  28.4.2019. IIHF. Viitattu 6.1.2020. (englanniksi)
48. ↑  Elite Prospects - Finland U17 *eliteprospects.com*. Everysport Media Group AB. Viitattu 24.4.2014. (englanniksi)
49. ↑  Suvinen, Teemu: Jukka Jalonen kehui Anton Lundellia, mutta latasi heti perään kipakan palautteen superlupaukselle *IS.fi*.  29.5.2021 kello 23.45. Sanoma Media Finland Oy. Viitattu 30.5.2021.
50. ↑  Parviainen, Vesa: Seuraava suomalainen superlupaus Anton Lundell vastaa Iltalehden kysymyspatteriin: "Haluan näyttää kaikille, millä tasolla osaan pelata" *iltalehti.fi*.  18.9.2019. Alma Media Suomi Oy. Viitattu 7.10.2020.
51. ↑  Katajamäki, Pekka: Ruotsalaisen NHL-legendan kommentti Nuorten Leijonien Anton Lundellista ihmetytti ­ *MTVuutiset.fi*.  28.12.2020. Telia Company AB. Viitattu 1.2.2022.
52. ↑  Arkimies, Tuomas: Entinen HIFK:n maalivahti Jan Lundell herkistyi poikansa maailmanmestaruudesta – "Tunne on erittäin voimakas" *is.fi*.  11.11.2017. Sanoma Media Finland Oy. Viitattu 6.9.2018.
53. ↑  Kasper Lundell *Elite Prospects*. Everysport Media Group AB.  (englanniksi)
54. ↑  Jan Lundell *Elite Prospects*. Everysport Media Group AB.  (englanniksi)
55. ↑  Lindqvist, Marcus: IFK-talangen efter kanonvåren – "drömmen är NHL" *hbl.fi*.  19.5.2018. KSF Media Ab. Viitattu 6.9.2018. (ruotsiksi)

Suomen joukkue – Jääkiekon MM-kilpailut 2021
2 Pokka |
3 Määttä |
6 Sund |
7 Kaski |
12 Anttila (**C**) |
13 Ruohomaa |
15 Lundell |
20 Ojamäki |
21 Innala |
22 Ruotsalainen |
24 Björninen |
25 Karjalainen |
27 Kontiola (**A**) |
29 Säteri |
31 Juvonen |
38 Turunen |
39 Nousiainen |
40 Lindbohm |
45 Olkinuora |
47 Tiivola |
48 Puustinen |
50 Koivisto |
52 Seppälä |
55 Ohtamaa (**A**) |
61 Rindell |
76 Sallinen |
80 Mäenalanen |
81 Pakarinen |
Valmentaja Jukka Jalonen